CELEX: 62019TN0876
Language: el
Date: 2019-12-23 00:00:00
Title: Υπόθεση T-876/19: Προσφυγή της 23ης Δεκεμβρίου 2019 – Broadcom κατά Επιτροπής

24.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 61/55
            
         
      Προσφυγή της 23ης Δεκεμβρίου 2019 – Broadcom κατά Επιτροπής
      (Υπόθεση T-876/19)
      (2020/C 61/70)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Broadcom Inc. (San Jose, Καλιφόρνια, Ηνωμένες Πολιτείες) (εκπρόσωποι: L. Kjølbye, J. Ruiz Calzado, L. Crocco, δικηγόροι, J. Bourke και J. Holmes, Barristers)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση εν όλω ή εν μέρει· και
               
            
                  —
               
               
                  να καταδικάσει την Επιτροπή στα δικαστικά έξοδα της Broadcom.
               
            
         Λόγοι ακυρώσεως και κύρια επιχειρήματα
      
      Με την προσφυγή της η προσφεύγουσα ζητεί από το Γενικό Δικαστήριο να ακυρώσει την απόφαση της Επιτροπής, της 16ης Οκτωβρίου 2019, σχετικά με διαδικασία του άρθρου 102 της Συνθήκης για τη Λειτουργία της Ευρωπαϊκής Ένωσης, του άρθρου 54 της Συμφωνίας για τον ΕΟΧ και του άρθρου 8 του κανονισμού (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Υπόθεση AT.40608 – Broadcom) (κοινοποιηθείσα υπό τον αριθμό C(2019) 7406 τελικό).
      Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλονται νομικά και πραγματικά σφάλματα ως προς τη διαπίστωση της Επιτροπής ότι υφίσταται εκ πρώτης όψεως παράβαση, τα οποία συνίστανται (α) σε εσφαλμένη ερμηνεία εκ μέρους της Επιτροπής των όρων των συμφωνιών που συνήψε η Broadcom με έξι πελάτες (στο εξής: Συμφωνίες), (β) στην κρίση της Επιτροπής ότι δεν όφειλε να εξετάσει τις ενδεχόμενες αρνητικές συνέπειες των Συμφωνιών για τον ανταγωνισμό, (γ) σε ελλιπή αξιολόγηση εκ μέρους της Επιτροπής ως προς το αν οι εικαζόμενοι περιορισμοί είναι, εκ πρώτης όψεως, ικανοί να περιορίσουν τον ανταγωνισμό και (δ) στο αβάσιμο συμπέρασμα της Επιτροπής ότι η Broadcom κατέχει «εκ πρώτης όψεως» δεσπόζουσα θέση σε μία από τις υπό κρίση σχετικές αγορές.
               
            
                  2.
               
               
                  Με τον δεύτερο λόγο ακυρώσεως προβάλλονται νομικά και πραγματικά σφάλματα ως προς τη διαπίστωση της Επιτροπής ότι έπρεπε να ληφθούν επειγόντως προσωρινά μέτρα προς αντιμετώπιση κινδύνου σοβαρής και ανεπανόρθωτης βλάβης του ανταγωνισμού σε οποιαδήποτε από τις υπό κρίση σχετικές αγορές, σφάλματα τα οποία συνίστανται (α) στο ότι η Επιτροπή στηρίχθηκε σε μια άγνωστη μέχρι σήμερα αντίληψη περί επείγοντος, το οποίο εξηγείται μόνον λόγω της καθυστέρησης των δικών της διαδικασιών, κατ’ αντίφαση προς τον εγγενώς εξαιρετικό χαρακτήρα των επίμαχων μέτρων, (β) στο ότι δεν αναφέρει συγκεκριμένους παράγοντες που συνηγορούν υπέρ της επείγουσας ανάγκης λήψης μέτρων, αλλά περιορίζεται σε γενικόλογους ισχυρισμούς, και (γ) στο ότι παρέλειψε να εκθέσει οποιαδήποτε πιθανή αρνητική για τον ανταγωνισμό συνέπεια σε οποιαδήποτε από τις υπό κρίση σχετικές αγορές.
               
            
                  3.
               
               
                  Με τον τρίτο λόγο ακυρώσεως προβάλλονται νομικά και πραγματικά σφάλματα ως προς τον έλεγχο αναλογικότητας που πραγματοποίησε η Επιτροπή, τα οποία συνίστανται σε παράλειψη της Επιτροπής να αξιολογήσει αν μια ταχεία διαδικασία έρευνας θα αποτελούσε μέτρο αναλογικότερο σε σχέση με τον περιορισμό της ελευθερίας της Broadcom για περίοδο τριών ετών, καθώς και σε εσφαλμένη στάθμιση των εμπλεκόμενων συμφερόντων.